Alueellisen nuorisotyön laatukriteeristö 5.6.2015

* Osallisuus, alueellisuus, yhdenvertaisuus ja oppiminen kriteeristön läpäiseviä teemoja
* Auditointi vaatii aiempaa enemmän ohjaajien ja nuorten haastattelua sekä auditoinnin valmistelua. Käykää läpi etukäteen, minkä kriteerien arvioiminen edellyttää ohjaajien ja/tai nuorten jututtamista sekä tutustukaa auditoitavan tilan verkkosivuihin ja –profiileihin.
* Arvioitavat kriteerit:

1. Aluetieto

2. Yhteistyö alueen toimijoiden kanssa

3. Verkostotyö

4. Yhteistyö huoltajien kanssa

5. Kouluyhteistyö lähikoulujen kanssa

6. Nuorten kohtaaminen nuorten omissa ympäristöissä

7. Vaikuttamistoiminta alueella

8. Digitaalisuus ja sosiaalinen media

9. Viestintä

10. Toiminnan suunnitelmallisuus ja toteutumisen arviointi

11. Toimintamallit ja toimintaohjeistus

12. Ohjaajien työnjako ja ohjaajien välinen viestintä

13. Nuorten kohtaaminen

14. Kaverisuhteiden mahdollistaminen ja edistäminen

15. Yhdenvertaisuus

16. Sukupuoli-identiteetti ja seksuaalinen suuntautuminen

17. Rasisminvastaisuus

18. Nuorten omaehtoisen toiminnan mahdollistaminen

19. Vertaisohjaajatoiminta

20. Harrastus- ja toimintaryhmät

21. Pelaaminen

22. Terveiden elämäntapojen edistäminen

23. Ympäristövastuullisuus

24. Nuorten työllistymisen tukeminen

25. Ohjausresurssit

26. Tilojen hyödyntäminen

27. Toimintavälineet

| **ARVIOINTIKRITEERIT** | **1 PUUTTEELLINEN / HEIKKO** | **2 TYYDYTTÄVÄ** | **3 HYVÄ** | **4 ERINOMAINEN** |
| --- | --- | --- | --- | --- |
| 1. Aluetieto | Työyhteisössä on tietoa muiden tahojen nuorille järjestämästä toiminnasta (esim. järjestöt, seurakunta). | Alueen väestöstä on tilasto- ja kokemustietoa. Alueen palvelut ja tarjonta nuorille tiedetään. | Alueen nuorista ja näiden vapaa-ajan vietosta sekä alueen tulevista muutoksista kerätään tietoa, jota hyödynnetään toiminnan suunnittelussa. | Alueen nuorten kanssa keskustellaan säännöllisesti, ja johtopäätökset ohjaavat toiminnan suunnittelua. |
| 2. Yhteistyö alueen toimijoiden kanssa (esim. järjestöt, seurakunta, kaupallinen sektori) | Muiden alueen toimijoiden toiminnasta tiedetään ja näihin pidetään yhteyttä satunnaisesti. | Nuorille suunnattua toimintaa koordinoidaan muiden toimijoiden kanssa päällekkäisyyksien välttämiseksi. Muiden toimijoiden toiminnasta tiedotetaan nuorille satunnaisesti. | Toiminnan suunnittelussa huomioidaan alueelliset tarpeet ja muiden toimijoiden tarjonta. Osa toiminnasta toteutetaan yhteistyössä. | Toimintaa suunnitellaan, järjestetään ja arvioidaan yhdessä muiden toimijoiden ja nuorten kanssa säännöllisesti. |
| 3. Verkostotyö | Alueella toimivat verkostot tiedetään. | Tarkoituksenmukaisissa verkostoissa ollaan mukana. | Verkostot ovat tarkoituksenmukaisia, ja nuoriso-ohjaajilla on aktiivinen rooli verkostoissa. Verkostojen tuomaa lisäarvoa hyödynnetään työssä. | Ohjaaja varmistaa, että nuoria kuullaan verkoistossa eri menetelmin. |
| 4. Yhteistyö huoltajien kanssa | Huoltajille on tiedotettu nuoren jäsenyydestä nuorisotoiminnassa.  Kotiin ollaan yhteydessä tarvittaessa. | Vakituisesti toiminnassa mukana olevien nuorten huoltajiin pidetään yhteyttä säännöllisesti, esim. tiedotteet, henkilökohtainen kontakti. | Nuorisotyön ja kotien väliseen yhteistyöhön on luotu rakenne. Yhteydenpito on aktiivista, säännöllistä ja molemminpuolista. | Huoltajilla on mahdollisuus osallistua toimintaan, jossa heidän osaamistaan ja osallistumistaan voidaan hyödyntää. |
| 5. Kouluyhteistyö lähikoulujen kanssa | Alueen koulut tiedetään. Nuorisotoimintaa käydään markkinoimassa satunnaisesti. | Ohjaajat käyvät säännöllisesti markkinoimassa nuorisotyötä kouluilla. Koulu ja nuorisotyö tekevät satunnaista yhteistyötä. | Alueen koulujen kanssa tehdään suunnitelmallista yhteistyötä, jonka sisällöistä ja aikatauluista on sovittu yhdessä. | Alueen koulujen kanssa tehtävän suunnitelmallisen yhteistyön sisällöt nousevat nuorten tarpeista ja toiveista, ja yhteistyötä arvioidaan yhdessä säännöllisesti. |
| 6. Nuorten kohtaaminen nuorten omissa ympäristöissä | Nuoria kohdataan vain nuorisotilalla. | Alueelle jalkaudutaan ja nuoria kohdataan myös muualla kuin tilalla. Ohjaajilla on tietoa nuorten suosimista paikoista. | Toimintaa järjestetään alueella satunnaisesti muuallakin kuin nuorisotilalla, nuorten suosimissa paikoissa. | Toimintaa järjestetään säännöllisesti alueella muuallakin kuin nuorisotilalla. Nuoret ovat mukana suunnittelemassa ja toteuttamassa toimintaa. |
| 7. Vaikuttamistoiminta alueella | Nuoret vaikuttavat vain nuorisotiloilla tapahtuvaan toimintaan. | Kannustetaan nuoria ottamaan kantaa heitä koskettaviin asioihin ja tiedotetaan vaikuttamistoiminnan eri vaihtoehdoista (esim. verkkodemokratia). | Pyritään aktiivisesti synnyttämään ja tukemaan nuorten ryhmiä, jotka haluavat vaikuttaa alueen asioihin. | Alueella toimii nuorten ryhmä tai ryhmiä, jotka toimivat vaikuttaakseen alueen asioihin. |
| 8. Digitaalisuus ja sosiaalinen media | Nuorten verkkoympäristöjä tiedetään ja tunnetaan mutta niissä ei olla aktiivisesti mukana. | Pysytään aktiivisesti mukana erilaisissa nuorten verkkoyhteisöissä ja ollaan vuorovaikutuksessa nuorten kanssa näiden kautta. | Tuodaan nuoret ja nuorten tekemistä näkyviin verkossa. | Digitaalinen työote on luonnollinen osa nuorisotyötä ja työyhteisöä. Osaamista ja sisältöjä kehitetään yhdessä nuorten kanssa. |
| 9. Viestintä | Viestintään käytetään lähinnä perinteisiä kanavia eikä sitä ole kehitetty - esimerkiksi verkkosivut eivät ole ajan tasalla tai sosiaalinen media käytössä. | Viestinnän sisältö on asiallista ja materiaaleissa käytetään sovittua tunnistetta. Sosiaalinen media on käytössä. Verkossa perustiedot toiminnasta ovat ajan tasalla. | Viestinnän sisältö ja välineet ovat kohderyhmälle sopivia ja nuoria puhuttelevia. Tiedottaminen verkossa ja sosiaalisessa mediassa on monipuolista. Viestintää tehdään yhdessä nuorten kanssa. | Viestintä on tärkeä osa työtä ja siihen käytetään monipuolisia menetelmiä. Nuoret suunnittelevat ja toteuttavat viestintää monipuolisesti. |
| 10. Toiminnan suunnitelmallisuus ja toteutumisen arviointi | Ohjaajien oma kiinnostus ja osaaminen ohjaavat toiminnan suunnittelua. | Nuorilla on mahdollisuus osallistua toiminnan suunnitteluun ja arviointiin. | Toimintaa suunnitellaan ja arvioidaan kokonaisvaltaisesti, säännöllisesti ja tavoitteellisesti yhdessä toimintaan osallistuvien nuorten kanssa. | Toimintaa suunniteltaessa on kuultu laajasti alueen nuoria ja hyödynnetty tietoa alueesta ja aiempaa toiminnan arviointia. |
| 11. Toimintamallit ja toimintaohjeistus | Ohjaajat ovat ennalta sopineet toimintamalleista liittyen esimerkiksi kiusaamis- päihde-, uhka- ja väkivaltatilanteisiin.  Tunnetaan lakisääteiset suunnitelmat kuten pelastus-, turvallisuus- ja yhdenvertaisuussuunnitelmat. | Yhteiset toimintamallit on dokumentoitu. Huolehditaan perehdytyksestä, ja työyhteisön jäsenet ovat toimintamalleista tietoisia. | *Kasvatuksellisista toimintatavoista* keskustellaan säännöllisesti työyhteisössä. Toimintamalleja on käyty läpi nuorten kanssa.  Alueen toimijoiden erilaiset toimintamallit tiedostetaan. | Syy-seuraussuhteista keskustellaan nuorten kanssa. Nuorilla on käsitys ja mahdollisuus vaikuttaa siihen, miksi ja miten eri tilanteissa toimitaan.  Alueen toimijoilla on yhteisesti sovittuja toimintamalleja ja ne on sisäistetty toimijoiden kesken. |
| 12. Ohjaajien työnjako ja ohjaajien välinen viestintä | Ohjaajien välisestä työnjaosta ei ole sovittu. Ohjaajien välisestä vuorovaikutuksesta puuttuu tilanneherkkyys. | Työnjako sovitaan tilannekohtaisesti toiminnan aikana. Ohjaajat ymmärtävät olevansa roolimalleja myös keskinäisessä vuorovaikutuksessa. | Työnjaot on yhdessä ennakolta sovittu ja ne ovat selkeät. Ohjaajien välinen viestintä on sujuvaa. | Työnjako on toimiva ja joustava ja viestintä luontevaa. Tämä välittyy myös nuorille. |
| 13. Nuorten kohtaaminen | Ohjaajat huomioivat vain joitakin paikalla olevia nuoria. | Ohjaajat kohtaavat paikalla olevia nuoria tasapuolisesti. | Nuorten kaverisuhteita, vahvuuksia ja tuen tarpeita tunnistetaan ja niihin reagoidaan. | Nuorten kanssa jutellaan aktiivisesti näiden kuulumisista ja nuorilla ja ohjaajilla on luottamukselliset suhteet. |
| 14. Kaverisuhteiden mahdollistaminen ja edistäminen | Ohjaajat kiinnittävät huomiota yksin oleviin nuoriin. | Järjestetään ryhmämuotoista toimintaa, jossa tutustuminen ja kaverisuhteiden saaminen on mahdollista. | Toteutetaan nuorten kanssa hankkeita joissa pyritään edistämään kaveruutta ja vähentämään kiusaamista. | Tarjotaan mahdollisuuksia luoda kaverisuhteita yli ryhmärajojen. Nuorten rooli on aktiivinen kaverisuhteita edistävän toiminnan suunnittelussa ja toteuttamisessa. |
| 15. Yhdenvertaisuus (alkuperä, kansalaisuus, kieli, uskonto vakaumus, terveydentila, vammaisuus) | Toiminnassa on syrjinnän kielto, mikä näkyy säännöissä ja ohjeissa, ja esteettömyys on mahdollista. | Nuorten kanssa keskustellaan yhdenvertaisuudesta ja nuoria osataan neuvoa, miten syrjintätilanteissa toimitaan. Ohjaajilla on valmiuksia haastaa omia ennakkoluuloja. | Nuori kokee toimintaympäristön turvalliseksi taustastaan ja pysyvistä ominaisuuksista riippumatta. Osataan hyödyntää esim. järjestöjen erityistä osaamista. | Mahdollistetaan erilaisten nuorten ja nuorten ryhmien kohtaaminen ja toimiminen yhdessä ja lisätään aktiivisesti erilaisten yksilöiden sekä nuorisoryhmien välistä vuorovaikutusta. |
| 16. Sukupuoli-identiteetti ja seksuaalinen suuntautuminen | Toiminnassa ja työnjaossa heijastuu selkeästi tyttö/poika toiminta- ja ajattelumalli.  Toiminnassa ei ole mietitty sukupuolineutraaliutta. | Toiminnassa edistetään sukupuolten tasa-arvoa.  Sukupuolisuuden monimuotoisuus on tiedostettu ja siitä on valmius keskustella. Nuoria osataan ohjata paikallisten sateenkaariryhmien toiminnasta. | Tiloissa ja toiminnassa on huomioitu sukupuolineutraalius. Osa toiminnasta on tietoisesti suunniteltu siten, että se ei kategorisoi osallistujia oletetun sukupuoli-identiteetin mukaisesti. | Toiminnassa osataan suhtautua kriittisesti heteronormatiivisuudesta nouseviin ennakko-oletuksiin, esim. puheeseen tyttö- tai poikaystävistä.  Nuorisotyö mahdollistaa vertaisryhmien syntymistä itse tai muiden toimijoiden kanssa. |
| 17. Rasisminvastaisuus | Rasistiseen käyttäytymiseen ja nimittelyyn reagoidaan huomauttamalla, muodollisesti. | Rasisminvastaisuudesta ja rasistiseen käyttäytymiseen puuttumisesta on yhteiset käytännöt ja nuoret ovat tietoisia niistä. | Rasismista keskustellaan ja rasismikokemuksia pohditaan yhdessä nuorten kanssa. | Toiminnan suunnittelussa ja toteutuksessa rasisminvastaisuutta edistetään suunnitelmallisesti. Ohjaajat toimivat aktiivisesti rasismiin ja vihapuheeseen puuttumisessa yhteistyössä esim. järjestöjen kanssa. |
| 18. Nuorten omaehtoisen toiminnan mahdollistaminen | Nuorten omaehtoisia ryhmiä, nuorten itsenäisesti järjestämiä tapahtumia tai vertaisohjaajatoimintaa ei ole. | Nuorten omaehtoisia ryhmiä tai itsenäisesti järjestämiä tapahtumia on satunnaisesti. Ohjaajat kannustavat nuoria omaehtoiseen toimintaan. | Ohjaajat etsivät aktiivisesti uusia nuorten ryhmiä ja auttavat nuoria löytämään tiloja ja rahoitusta ryhmille ja tapahtumille. | Nuoret suunnittelevat ja toteuttavat säännöllisesti tapahtumia ja/tai toimintaa toisille nuorille. Nuorilla on mahdollisuus hakea avustusta omaehtoiseen toimintaan. |
| 19. Vertaisohjaajatoiminta | Tilalla ei ole vertaisohjaajatoimintaa. | Tilalla toimii nuoria vertaisohjaajina satunnaisesti. Heillä ei ole vertaisohjaaja- tai vastaavaa koulutusta. | Tilalla on säännöllistä ja suunnitelmallista vertaisohjaajatoimintaa. Vertaisohjaajat osallistuvat vertaisohjaaja- tai vastaavaan koulutukseen. | Vertaistoiminta on vakiintunutta. Nuoret toteuttavat toimintaa itsenäisesti ohjaajan taustatuella. |
| 20. Harrastus- ja toimintaryhmät | Ryhmät perustetaan ohjaajalähtöisesti nuorten tarpeita ja toiveita huomioimatta. | Ryhmien toiminnalle on asetettu tavoitteita. | Nuoret voivat määritellä ryhmille tavoitteet ja sisällöt ja ryhmiä järjestetään alueen tarpeen mukaan. | Mahdollisimman monille nuorille mahdollistetaan harrastustoiminta yhteistyössä muiden toimijoiden kanssa. |
| 21. Pelaaminen, esim.   * lautapelit * korttipelit * roolipelit * konsolipelit * tietokonepelit * miniatyyripelit * mobiilipelit | Ohjaajat ymmärtävät pelaamisen harrastuksena, mutta eivät itse ole perehtyneet pelivälineisiin.  Nuorisotyö tarjoaa pelaamisen vähintään tilat. | Ohjaajat osaavat käyttää ja tuntevat pelaamisen perusvälineistöä, tietävät säännöt ja ikärajat.  Nuorisotyöllä on keinoja, joilla tuetaan nuorten monipuolista ja omatoimista pelaamista. | Nuoret osallistuvat pelitoiminnan suunnitteluun. Nuorilla on omia toimintaryhmiä. Ohjaaja osallistuu peleihin työskentelemällä myös nuorten valmiissa verkostoissa.  Nuorisotyö järjestää yhteisöllisiä pelitilaisuuksia yhdessä nuorten kanssa. | Pelitoiminta on tavoitteellista, resursoitua ja sitä suunnitellaan ja toteutetaan yhdessä nuorten kanssa.  Tunnetaan pelimaailman ilmiöitä ja pystytään kertomaan niistä esim. vanhempien ryhmille ja verkostoille. |
| 22. Terveiden elämäntapojen edistäminen:  liikunta, ravitsemus, ihmissuhteet, seksuaaliterveys, päihteet, päivärytmi | Terveisiin elämäntapoihin kasvattamista ja motivoimista tapahtuu satunnaisesti. | Terveyteen liittyviä teemoja nostetaan esille ja keskusteluun nuorten kanssa. Tietoa ja tukea etsitään tarvittaessa yhdessä. | Terveiden elämäntapojen edistäminen huomioidaan toiminnan suunnittelussa ja toteutuksessa. | Nuoret ovat mukana suunnittelemassa ja toteuttamassa terveisiin elämäntapoihin liittyviä teemoja. |
| 23. Ympäristövastuullisuus | Ympäristönäkökulma huomioidaan toiminnassa ja hankinnoissa satunnaisesti. | Ohjaajat toimivat ympäristövastuullisesti ja kannustavat esimerkillään. Jätteet lajitellaan ja huolehditaan kierrätyksestä. | Ympäristövastuullisuus näkyy laajemmin toiminnassa. Vastuullisesta kuluttamisesta ja ympäristövaikutuksista käydään keskustelua nuorten kanssa. | Yhdessä nuorten kanssa huolehditaan ympäristövastuullisuudesta ja ekologisesta jalanjäljestä omalla asuinalueella. |
| 24. Nuorten työllistymisen tukeminen | Ohjaajat ovat kiinnostuneita nuorten opiskeluun ja työllistymiseen liittyvistä asioista ja välittävät tietoa eri opinto- ja työllistymismahdollisuuksista. | Nuorten työelämävalmiuksia edistetään tarjoamalla tutustumisjaksoja nuorisotilalla (TET- tai harjoittelujakso). | Ohjaajat harjoittelevat työelämätaitoja nuorten kanssa (esim. ajokortti työelämään, työkokemusta kerhonohjaajana). | Luodaan nuorille työelämätaitojen harjoittelumahdollisuuksia alueella. |
| 25. Ohjausresurssit | Ohjaajien määrä ei ole riittävä tai työntekijöitä on liikaa suhteessa järjestettävään toimintaan ja osallistuvien nuorten määrään. | Ohjaajia on sopiva määrä suhteessa järjestettävään toimintaan ja osallistuvien nuorten määrään. | Ohjaajilla on nuorten kohtaamisen lisäksi aikaa myös suunnitteluun ja yhteistyöhön. | Ohjausresurssit ovat riittävät ja ne joustavat tarpeen mukaan. Alueen muuttuviin tarpeisiin pystytään reagoimaan. |
| 26. Tilojen hyödyntäminen | Tiloja hyödynnetään avoimen nuorisotilatoiminnan aikana. | Avoimen nuorisotilatoiminnan lisäksi tiloja voivat käyttää myös muut toimijat. Tilojen käyttömahdollisuudesta tiedotetaan. | Nuorilla on mahdollisuus varata nuorisotiloja omaehtoiseen toimintaan myös nuorisotilatoiminnan ulkopuolella. | Tila on nuorten ja muiden toimijoiden monipuolisessa käytössä. Tilojen varaaminen on sujuvaa. |
| 27. Toimintavälineet | Toimintavälineitä on, mutta ne ovat osittain huonossa kunnossa tai niitä ei osata käyttää. | Välinehankinnoissa on huomioitu  nuorten toiveet ja välineiden monipuolisuus. Välineiden kunnosta huolehditaan. | Välineet ovat hyvässä kunnossa ja monipuolisia: erilaisten ryhmien tarpeet ja yhdessä tekemisen mahdollisuus on huomioitu. Hankintoja tehdään ja suunnitellaan nuorten kanssa. | Välineet ovat ajanmukaisia ja ne on hankittu nuorten ja tilojen eri käyttäjien kanssa yhdessä tehden ja suunnitellen. Välineitä käytetään monipuolisesti. |